Folketing
2011-05-31

Hvordan kommer vi videre? Vi kommer videre ved at omsætte alt det, vi nu har aftalt, til lovgivning og vedtagelser, der kan effektueres i virkelighedens verden. Vi starter i morgen med boligjobordningen, et 2-årigt forsøg, og så er der nogle af de tunge beslutninger, som først kan træffes på den anden side af et valg, fordi vi ikke har forhåndsannonceret dem. Så det er jo sådan, vi kommer videre. Ja, der bliver brug for reformer. Der bliver også brug for reformer af den offentlige sektor. For der er en diskussion ved siden af den, der handler om, hvilket forbrugsniveau vi har i den offentlige sektor, nemlig den diskussion, der handler om, hvordan vi bruger pengene. Det kommer vi til at fokusere meget skarpere på. Vi kommer også til at åbne den offentlige sektor over for den private. Noget af det, som er en fremtidig eksportmulighed, er velfærdsteknologi. Det er jo noget af den knowhow, som det danske samfund har bygget op, fordi vi er et skandinavisk velfærdssamfund. Men det er en viden, som i dag er monopoliseret i den offentlige sektor og derfor dårligt kan gøres til genstand for eksport. Hvis vi vil ud på de nye markeder og sælge dansk knowhow, dansk velfærdsteknologi, er vi nødt til at starte hjemme med at åbne den offentlige sektor op, lave offentlig-private partnerskaber og have en langt mere fordomsfri tilgang til det. Så der bliver bestemt brug for fortsatte reformer.